C 288/10
HU
Az Európai Unió Hivatalos Lapja
2023.8.17.
A termék súlyára vonatkozó módosításról annak pontosítása érdekében döntöttek, hogy csak az 1 kg feletti súlyú sajtok forgalmazhatók darabolva.
E módosítás célja a termék magas színvonalú kiszerelésének biztosítása.
A kis méretű sajtok nem alkalmasak a szeletekben történő darabolásra.
Ha például a 0,5 kg-os sajtot két 250 grammos darabra osztanánk, akkor egyetlen ék alakú szelet helyett inkább két félholdat kapnánk.
A védelmi társulás szándéka az, hogy a „Pecorino Crotonese” értékesítését továbbra is egészben és/vagy darabolva végezzék, mivel csak e formátumok engedélyezettek a sajt fogyasztók számára történő bemutatásához.
A sajt darabokra való felosztása az érlelési folyamatot is felgyorsítja, ami azt eredményezi, hogy a kis méretű friss pecorino gyorsan átveszi a csaknem félkemény sajt tulajdonságait.
A kis méretű sajtok gyorsan kiszáradnak, és kezelés hiányában elveszítik az érzékszervi jellemzőiket.
Ez a módosítás a termékleírás 9. cikkét (a logó sajátos részletei) és az egységes dokumentum 3.6. pontját (sic) érinti.
A [termékleírásban foglalt] 9. cikk és az egységes dokumentum 3.6. pontjának [sic] jelenlegi szövege: „A termék logóját két mező alkotja: bal oldalon a grafikus logó és jobb oldalon a logófelirat.
A logót beégetéssel vagy dombornyomással kell a sajtokra nyomtatni, a feliratot pedig a peremre kell nyomtatni.”
Új változat: A termékleírás 9. cikke: „A logó a »Crotone/Crotonese« szó első betűjéből, azaz a »C« betűből áll, amely az oldalára fordítva – egy szemet ábrázoló kis jellel kiegészítve – birkafejre hasonlít, a »PECORINO CROTONESE DOP [OEM]« szöveggel körülvéve.
Ezen elemeket pedig egy egész Pecorino sajt alakjára emlékeztető kör zárja körül.
A körvonalat a jobb alsó sarokban egy háromszög töri meg, amely az éppen felvágott Pecorino sajt szeletét ábrázolja.
A jelentés közvetlenül és azonnal érthető.
Ez a logó egy sajtterméket, pontosabban egy kiváló minőségű juhtejből készült sajtot ábrázol.
A »PECORINO CROTONESE DOP [OEM]« szöveg ismét megjelenik a logón, méghozzá a »matrica« alatti vagy jobb oldali részen egymás alatt elhelyezett két sorban.
A logót mindig teljes egészében kell feltüntetni.
Az egyszerűsített logó használata, azaz amikor a külső logó hiányzik, csak és kizárólag a »matrica« változatban megengedett.
A fordított, azaz a csak a »Pecorino Crotonese« feliratú logó azonban nem megengedett.
Összefoglalva, a logónak három engedélyezett változata létezik: vízszintes, függőleges és »matrica«.
A logó »matrica« változatát beégetéssel, dombornyomással vagy élelmiszertintával kell feltüntetni a sajt egyik oldalán.
Fel kell tüntetni a sajtüzem alfanumerikus azonosító kódját.
Ez a kód a fent említett módszerek alkalmazásával közvetlenül a sajtra nyomtatható, vagy a címkén tüntethető fel.
A sajt pereme opcionális alapon látható el jelzéssel.
A sajt e részén a bevett módszerek alkalmazásával megengedett a logó reprodukálása.”